Historikere har i stor grad lastet Jane Boleyn for svigerinnen Anne Boleyns fall i 1536 og dødsdommen over hennes egen mann. I samtiden opptrer helt andre navn. Dommer John Spelman nevner Bridget Wingfield og Nan Cobham, mens guvernøren i Calais, John Husee, skrev til lady Honor Lisle at tre kvinner hadde anklaget Anne Boleyn for utroskap: «Den første anklageren, lady Worcester, og Nan Cobham og enda en pike; men lady Worcester var først.» Hoffmannen Sir Edward Baynton nevner en «mastres Margery» som stod dronningen nær. Det kan være snakk om hoffdamen Margery Horsman som angivelig var Annes nære venninne.